1REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/172-24

25. novembar 2024. godine

B e o g r a d

Z A P I S N I K

ČETVRTE SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 25. NOVEMBRA 2024. GODINE

Sednica je počela u 18,00 časova.

Sednicom je predsedavala Nevena Đurić, predsednica Odbora.

Sednici su prisustvovali: Jadranka Jovanović, Lepomir Ivković, Nebojša Bakarec, Nataša Jovanović, Marko Atlagić, Nevena Đurić, Ljubica Vraneš, Dunja Simonović Bratić, Akoš Ujhelji, Jovan Janjić, Zoran Lutovac, članovi Odbora.

Sednici su prisustvovali: Dušan Marić, Branimir Jovanović, Rastislav Dinić, zamenici članova Odbora.

Pored članova Odbora, sednici su prisustvovali Saša Simović predstavnik Regulatornog tela za elektronske medije.

Pre prelaska na utvrđivanje dnevnog reda, predsedavajuća je konstatovala da sednici prisustvuje 14 narodnih poslanika i da su ispunjeni uslovi za rad i punovažno odlučivanje.

Takođe, podsetila je članove Odbora da je potrebno da se pridržavaju vremena za raspravu u skladu sa članom 75. Poslovnika Narodne skupštine, kao i da je sednica sazvana u roku kraćem od 3 dana u skladu sa članom 72. stav 2. kako bi Odbor mogao da razmotri predloženi dnevni red.

Na predlog predsedavajuće, članovi Odbora su glasanjem (12 „za“, nema protiv“, nema uzdržanih, 2 „nije glasalo“) usvojili sledeći

**D n e v n i r e d:**

1. Utvrđivanje Predloga odluke o davanju saglasnosti na Statut Regulatornog tela za elektronske medije, koje je podneo Savet Regulatornog tela za elektronske medije (03 Broj 110-2289/23), od 8. decembra 2023. godine.
2. Odlučivanje o pokretanju postupka za predlaganje kandidata za izbor članova Saveta Regulatornog tela za elektronske medije;

Odbor je većinom glasova (12 „za“, nema protiv, nema uzdržanih, 2 „nije glasalo“) usvojio:

- Zapisnik Druge sednice Odbora za kulturu i informisanje, održane 22. jula 2024. godine.

**PRVA TAČKA DNEVNOG REDA**: Utvrđivanje Predloga odluke o davanju saglasnosti na Statut Regulatornog tela za elektronske medije, koje je podneo Savet Regulatornog tela za elektronske medije (03 Broj 110-2289/23), od 8. decembra 2023. godine.

Predsednica Odbora obavestila je članove da je Savet Regulatornog tela za elektronske medije 8. decembra 2023. godine podneo Narodnoj skupštini Statut Regulatora koji je doneo na sednici održanoj 30. novembra 2023. godine. Članom 28. stav 1. Zakona o elektronskim medijima propisano je da Statut Regulatornog tela donosi Savet Regulatornog tela za elektronske medije, a stavom 3. istog člana propisano je da Narodna skupština daje saglasnost na Statut Regulatora.

Predsednica Odbora je otvorila raspravu i dala reč predstavniku Regulatornog tela za elektronske medije gospodinu Saši Simoviću.

Simović je obavestio prisutne da je krajem 2023. godine stupio na snagu novi Zakon o elektronskim medijima koji je predvideo obavezu Saveta Regulatornog tela za elektronske medije da donese Statut kao opšti akt koji je neophodan za funkcionisanje Regulatornog tela za elektronske medije. Uputio je na to koja sve pitanja reguliše novi Statut. Naglasio je da je novina u Zakonu o elektronskim medijima to da je kao drugi organ pored Saveta sada predviđen i direktor čije prava i obaveze propisuje Statut u skladu sa zakonom.

Zoran Lutovac uputio je kritiku predsednici Odbora zbog sazivanja sednice Odbora u roku kraćem od tri dana, jer smatra da obrazloženje za takav postupak nije bilo relevantno i traži objašnjenje. Takođe, uputio je kritiku zbog toga što je sednica na kojoj se razmatra važna tema zakazana istog dana kada se na Sednici Narodne skupštine razmatra tema budžeta.

Nataša Jovanović navela je kako i pored važnosti izbora članova Saveta REM – a, svedok je, kao i neke njene kolege, toga da se od strane gotovo svih opozicionih stranaka ovo pitanje i sam rad REM – a zloupotrebljavalo, politizovalo i davanjem lažnih informacija javnost je dovođena u zabludu. Istakla je kako su navodi o tome kako je predsednica Odbora Nevena Đurić izvršila zloupotrebu netačni i da je postupila onako kako zakon nalaže kao i da je u trenutku kada su članovi saveta REM – a, zajedno sa predsednicom tog tela, dali ostavku, na prvoj narednoj sednici pokrenula hitan postupak za predlaganje novih kandidata. Navodi i to da je neprimereno bilo obraćanje pojedinih narodnih poslanika bivšoj predsednici REM – a Oliveri Zekić. Istakla je kako je poznato to da su članovi REM – a pokrenuli pred Ustavnim sudom ocenu ustavnosti člana 126. stav 1. Zakona o elektronskim medijima što je njihovo ustavno i građansko pravo, navodeći da Odbor nema prava da odlučuje kada će Ustavni sud doneti odluku po tom pitanju kao ni na to kakvu će odluku doneti. Navela je kako veruje da će budući saziv REM – a, kao što je to činio i prethodni, odolevati manipulacijama, zloupotrebama i pritiscima opozicionih poslanika kao i „tajkunskih medija“ koji njih podržavaju. Navodi da se u jednom momentu sa tim išlo toliko daleko da je Miloradu Vukašinoviću, koji je bio član Saveta REM – a na ulazu u zgradu u kojoj stanuje nacrtan kukasti krst kao i to da je, zajedno sa članovima svoje porodice, bio podvrgnut zastrašivanju. Kao primer navodi i to da je Olivera Zekić bila izložena tendenzioznim saopštenjima i direktnim napadima.

Nevena Đurić navela je da je sigurna kako će se svi prisutni složiti da je ovo veoma važna tema kao i to da je važno da se obe tačke dnevnog reda usvoje. Istakla je da izgleda kao da pojedini nisu upoznati sa procedurom, ali i sa problemom – postupkom pred Ustavnim sudom koji je u toku, a koji je pomenula gospođa Nataša Jovanović. Navodi kako se po broju prisutnih narodnih poslanika na sednici Odbora vidi koliko je pojedinima važna ova tema – kada se radi o poslanicima koji čine vladajuću većinu kao i kada se radi o poslanicima koji dolaze iz redova opozicije.

Odbor je većinom glasova (12 „za“, nema protiv, nema uzdržanih, 2 „nije glasalo“) prihvatio Predlog o davanju saglasnosti na Statut Regulatornog tela za elektronske medije koji je podneo Savet Regulatornog tela za elektronske medije 8. decembra 2023. godine.

**DRUGA TAČKA DNEVNOG REDA:** Odlučivanje o pokretanju postupka za predlaganje kandidata za izbor članova Saveta Regulatornog tela za elektronske medije.

Predsedavajuća je obavestila članove Odbora da je članom 13. Zakona o elektronskim medijima propisano da Odbor Narodne skupštine nadležan za informisanje objavljuje javni poziv za predlaganje kandidata za izbor članova Saveta regulatora, takođe i da je propisano da postupak predlaganja članova Saveta regulatora sprovodi Odbor Narodne skupštine nadležan za informisanje. Postupak predlaganja članova Saveta Regulatornog tela za elektronske medije regulisan je članovima 13. i 14. Zakona o elektronskim medijima. Za člana Saveta regulatora može se predložiti i izabrati samo lice koje ispunjava uslove propisane članovima 10. i 15. Zakona o elektronskim medijima. Obavestila je članove Odbora da su Predlog odluke o pokretanju postupka za predlaganje kandidata za izbor članova Saveta Regulatornog tela za elektronske medije dobili putem elektronske pošte od službe Odbora, kao i to da se može naći u sistemu e – parlamenta, nakon čega je otvorila diskusiju.

Zoran Lutovac se nadovezao na prethodni komentar predsedavajuće o broju poslanika prisutnih na sednici i rekao da treba naglasiti da je sednica zakazana danas za danas i da je broj prisutnih takav zato što su narodni poslanici poziv za sednicu dobili nekoliko sati ranije, na šta je predsedavajuća Odbora odgovorila da je sednica zakazana po hitnom postupku.

Dalje, Zoran Lutovac navodi da je pred Ustavnim sudom takođe pokrenut i postupak o krađi na parlamentarnim izborima u decembru 2023. godine i da je pokretanje postupaka pred Ustavnim sudom tehnika da se vrši opstrukcija. Navodi da opstrukcija postoji i unutar same Narodne skupštine i kao primer navodi pokrenutu inicijativu za interpelaciju Siniše Malog. Ističe kako je u dva saziva Demokratska stranka pokrenula inicijativu za razrešenje članova REM – a, na šta nije bilo nikakve reakcije. Naveo je kako se sednica po hitnom postupku ne može zakazati ukoliko se ne navede izuzetan razlog, što u slučaju ove sednice nije učinjeno.

Predsedavajuća je kao odgovor na to ponovo pročitala obaveštenje u kojem navodi: „Podsećam vas da sam ovu sednicu sazvala u roku kraćem od tri dana u skladu sa članom 72. stav 2. Poslovnika Narodne skupštine kako bi Odbor mogao da razmotri predloženi dnevni red.“

Zoran Lutovac je uputio kritiku predsedavajućoj zbog načina na koji vodi sednicu.

Predsedavajuća je podsetila na to da je 2009. godine rok za izbor 3 člana Saveta REM - a istekao u martu 2009. godine a da su članovi izabrani tek krajem 2009. godine.

Nebojša Bakarec naveo je kako godinama od strane opozicije i „tajkunskih šolakovih medija“ dolaze pretnje, napadi, satanizacija i pretnje smrću i kao primer navodi događaj iz 2023. godine kada je poslanik Jovanović Aleksandar pretio smrću članovima REM – a na sednici Odbora za kulturu i informisanje. Smatra kako je cilj opozicije da nateraju državu, REM i Odbor za kulturu i informisanje da dodeli nacionalnu frekvenciju kompaniji „United media“. Dodaje kako smatra da televizije N1 i Nova S zloupotrebljavaju kablovsku frekvenciju i koriste je protiv države i naroda. Navodi kako je bivša predsednica Saveta REM – a, Olivera Zekić u dnevnom listu „Danas“, od strane bivšeg predsednika NUNS – a i Sergeja Trifunovića – bivšeg predsednika PSG – a, nazivana pogrdnim imenima. Dalje, navodi kako je Ivan Čolović 4. januara 2021. godine na sajtu Peščanik takođe gospođu Zekić nazivao pogrdnim imenima i upitao je Rastislava Dinića da li se ogradio od toga, budući da i on piše za pomenuti portal. Upitao je i Zorana Lutovca da li je osudio crtanje kukastog krsta na zgradi u kojoj stanuje Milorad Vukašinović, bivši zamenik predsednika REM – a, budući da je utvrđeno da je učinilac tog dela član Demokratske stranke.

Rastislav Dinić je u svom odgovoru na navode poslanika Bakareca izjavio kako Ivan Čolović u pomenutom tekstu nije nazivao Oliveru Zekić pogrdnim imenima, već kako je stavio pod navodnike nazive koje je gospođa Zekić sama iznela u javnost. U daljem izlaganju, obratio se gospođi Nataši Jovanović i naveo kako je dala slikovit primer zašto u Srbiji nezavisna tela poput REM – a treba štititi od pritiska vlasti. Upitao je odakle predsedniku Aleksandru Vučiću ingerencija da se bavi REM – om, uz komentar da je njegova naredba dovela do sazivanja ove sednice po hitnom postupku. Uputio je komentar predsednici Odbora kako nije odgovorila na pitanje poslanika Lutovca - koji je razlog za ovako hitno sazivanje sednice Odbora. Naveo je kako je novi Zakon po kojem se sada biraju članovi Saveta REM – a rezultat pregovora između predstavnika vlasti i predstavnika medijskih udruženja, u kojem su posredovali i različiti predstavnici stranih medijskih udruženja, i da je veoma loš signal to kad se sednica Odbora za kulturu i informisanje koristi kako bi se podsmevalo predstavnicima opozicije.

Nevena Đurić je navela da čim se neki zahtev opozicije ne ispuni oni odmah smatraju da je to signal u lošem pravcu, a da jedini koji su zapravo merodavni da govore šta jeste ili nije u dobrom pravcu jesu građani.

Nataša Jovanović reagovala je na izlaganje gospodina Dinića i navela kako predsednik Republike Srbije nije imao nameru da najavljuje ili da se meša u izbor članova Saveta REM – a, već da je dao odgovor na direktno novinarsko pitanje o stanju u medijima i tome kada će biti izabrani novi članovi Saveta REM – a. Uputila je kritiku predstavnicima opozicije koji, prema njenom mišljenju, koriste svaku situaciju da ismevaju, vređaju i da se verbalno i fizički nasilno ponašaju. Navodi kako bez obzira na to koliko puta je bila narodni poslanik, a to se takođe odnosi i na njene kolege prisutne u sali, na sednicu Odbora nikada nije došla nepripremljena i istakla je kako je to njihov posao.

Zoran Lutovac izjavio je kako smatra da diskusije koje se ne odnose na tačke dnevnog reda ne treba da se vode na Odboru za kulturu i informisanje. Uputio je kritike na račun toka i vođenja Sednice Narodne skupštine na kojoj se tog dana raspravljalo o budžetu Republike Srbije. Kao odgovor na pitanje gospodina Bakareca o crtanju kukastih krstova na ulazu u zgradu Milorada Vukašinovića izjavio je kako o tome ne zna ništa, ali da je taj događaj verovatno povezan sa činjenicom da se Olivera Zekić slikala u nacističkoj uniformi. Dalje, odgovara na navode o izboru članova Saveta REM – a iz 2009. godine i ističe kako smatra da je došlo vreme za to da predstavnici vlasti prestanu da se pozivaju na prošlost.

Predsedavajuća je izjavila da je shvatila koliko bi predstavnici opozicije želeli da su u vreme kada su bili na vlasti imali rezultate kakve ima današnja vlast.

Nebojša Bakarec navodi kako razume da gospodin Dinić brani svog kolegu Čolovića, ali da je ponovo pročitao navedeni tekst i ističe da je gospodin Čolović u tom tekstu afirmativno i podsmešljivo govorio o uvredama upućenim gospođi Zekić, kao i to da nijednom u svom tekstu nije osudio te pretnje i uvrede.

Rastislav Dinić ponovo je istakao da gospođi Zekić niko nije uputio pomenute uvrede, već kako ih je ona uputila sama sebi. Naveo je kako mu je gospođa Nataša Jovanović preporučila da pretraži arhivu posle 5. oktobra 2000. godine i da pročita kako je tadašnja opozicija vodila veoma sadržajne diskusije, što je on i učinio. Dalje, naveo je kako je 2002. godine gospođa Nataša Jovanović, kao poslanica Srpske radikalne stranke, polila vodom tadašnju predsednicu Narodne skupštine Natašu Mićić, nakon čega je počupala kablove. O pomenutom događaju nastavlja navodeći citat iz dnevnog lista „Glas javnosti“. Zaključuje time kako je izbor novih članova Saveta REM – a šansa da se napravi prvi važan korak u rešavanju akutne političke krize u Srbiji.

Predsednica Odbora zaključila je raspravu i stavila na glasanje Predlog o pokretanju postupka za predlaganje kandidata za izbor članova Saveta Regulatornog tela za elektronske medije.

Odbor je većinom glasova (11 „za“, nema protiv, nema uzdržanih, 3 „nije glasalo“) prihvatio ovaj Predlog.

Predsedavajuća je obavestila članove Odbora kako je neophodno da se utvrdi tekst Javnog poziva za predlaganje kandidata za izbor članova Saveta Regulatornog tela za elektronske medije. Takođe, obavestila je članove Odbora da se Javni poziv nalazi u sistemu e – parlamenta, kao i da im je dostavljen putem elektronske pošte.

Predsedavajuća je stavila na glasanje predlog da Odbor utvrdi Javni poziv u predloženom tekstu.

Odbor je većinom glasova (12 „za“, nema protiv, nema uzdržanih, 2 „nije glasalo“) usvojio ovaj predlog.

Predsednica Odbora obavestila je članove da će Javni poziv za predlaganje kandidata za izbor članova Saveta Regulatornog tela za elektronske medije biti objavljen u “Službenom glasniku Republike Srbije”, dnevnom listu “Politika” kao i na internet stranici Narodne skupštine.

Sednica je završena u 19:06 časova.

SEKRETAR PREDSEDNIK ODBORA

Dana Gak Nevena Đurić